
Nr. 706/04.03.2008
                                                               Gheorghe Ciuhandu





           R E F E R A T 

privind propunerea de aprobare a  convenţiei  între Consiliul Local al Municipiului Timişoara  şi Fundaţia Umanitară Chosen  pentru susţinerea unor servicii sociale  la nivelul Municipiului Timişoara  

Fundaţia Umanitară Chosen, cu sediul în Municipiul Timişoara, Calea Buziaşului nr. 84, este o organizaţie neguvernamentală fără scop lucrativ, care furnizează servicii sociale destinate copiilor proveniţi din familii aflate în dificultate.
Prin adresa nr. SC2008-001955 din data de 01.02.2008, înregistrată la Primăria Municipiului Timişoara, Fundaţia Umanitară Chosen, solicită susţinere financiară din partea Consiliului Local al Municipiului Timişoara pentru asigurarea plăţii contravalorii salariilor  unui număr de 3 persoane angajate în cadrul Centrului de Zi „Casa Olarului” al Fundaţiei.
Centrului de Zi „Casa Olarului” a fost acreditat de către Comisia de Acreditare a Furnizorilor de Servicii Sociale Timiş prin Decizia nr. 28/10.02.2006 şi a obţinut Licenţa de Funcţionare de la Autoritatea Naţională pentru Protecţia Drepturilor Copilului.

Centrul de Zi are drept scop  prevenirea abandonului familial şi şcolar în cazul copiilor proveniţi din familii defavorizate din punct de vedere socio-economic din Municipiul Timişoara. În prezent Centrul de Zi „Casa Olarului” este frecventat de un număr de 25 copii proveniţi din diverse zone ale oraşului. Copii beneficiază de servicii de asistenţă socială, asistenţă medicală, consiliere psihologică şi de activităţi pedagogice.
Direcţia de Asistenţă Socială Comunitară a Municipiului Timişoara a avut o bună colaborare cu Fundaţia Umanitară Chosen, concretizată prin încheierea de convenţii de parteneriat, începând cu anul 2006. De asemenea, Serviciul pentru Protecţia Copilului şi Familiei, din cadrul Direcţiei de Asistenţă Socială Comunitară, întocmeşte planul de servicii individual pentru copii integraţi în Centrul de Zi „Casa Olarului”. Trimestrial sunt transmise la Serviciul pentru Protecţia Copilului şi Familiei fişele de monitorizare ale planului de servicii.
Prin Hotărârea Consiliului Local al Municipiului Timişoara nr. 290/20005, Fundaţia Umanitară Chosen România primeşte 15 porţii de mâncare gratuită de la Cantina de Ajutor Social a Consiliului Local al Municipiului Timişoara.
În prezent, Direcţia de Asistenţă Socială Comunitară nu poate să răspundă tuturor solicitărilor de asistenţă socială în ceea ce priveşte familiile în dificultate şi copii acestora. În acest sens, activitatea desfăşurată de Fundaţia Umanitară Chosen vine în completarea serviciilor oferite de către Direcţie. Menţionăm faptul că Fundaţia Umanitară Chosen are o experienţă de opt ani în acordarea de servicii sociale de tip centru de zi şi este singurul furnizor de servicii sociale destinate copiilor din zona în care funcţionează (Calea Buziaşului).
Fundaţia Umanitară Chosen dispune de resurse financiare proprii pentru a asigura:

· cheltuielile de întreţinere pentru sediul Centrului de Zi,

· plata salariilor celorlalţi angajaţi ai Centrului (director, contabil, bucătar),

· o parte din cheltuielile necesare asigurării unei mese pe zi,

· cheltuielile pentru organizarea taberelor anuale, pentru copiii din Centrul de Zi

Luând în considerare cele menţionate, în temeiul art.33, lit.(d) şi  art. 40, alin 3, lit (a) din Legea nr.47/2006 privind sistemul naţional de asistenţă socială şi  în conformitate cu prevederile art.36 alin.2 lit.(e) şi alin 7, lit. (a) din Legea nr.215/2001 privind administraţia publică locală, republicată propunem:

· aprobarea încheierii unei convenţii de parteneriat între Consiliul Local al Municipiului Timişoara şi Fundaţia Umanitară Chosen , pentru o perioadă de un an;

· asigurarea plăţii salariilor pentru cele 3 persoane ( un psiholog – normă întreagă, un asistent social - normă întreagă, un educator specializat – normă întreagă) se va realiza conform sistemului de stabilire a salariilor de bază în sectorul bugetar, în sumă de 45.873 lei; 
În total se solicită alocarea, din bugetul Consiliului Local al Municipiului Timişoara a sumei de 45.873 lei.
Alăturat anexăm următoarele:

· copie după solicitarea Fundaţiei Umanitare Chosen nr. S.C. 2008-001955 din data de 01.02.2008;
· organigrama Fundaţiei Umanitare Chosen, la Anexa I;
· tabel cuprinzând  fondul de salarii la nivel de an 2008-2009, pentru cele 3 persoane propuse pentru salarizare, la Anexa II.

